ৰংঘৰ

চ'-ৰুণ (টাই-আহোম: 𑜋𑜦𑜡 𑜍𑜢𑜤𑜃 𑜫:) আধুনিক নাম ৰংঘৰ (ইংৰাজী: Rang Ghar) হ'ল এছিয়াৰ সবাতোকৈ পুৰণি মুকলি প্ৰেক্ষাগৃহ। এই প্ৰেক্ষাগৃহৰ প্ৰাৰম্ভিক গঠন চাওফা চুখ্ৰংফাই আৰু পাছলৈ স্থায়ী গঠন ১৭৪৪ত চাওফা চুণেণফাই অসমৰ তেতিয়াৰ ৰাজধানী চে'-মুন বা ৰংপুৰৰ ৰূপহী পথাৰত অনুষ্ঠিত সাংস্কৃতিক আৰু ক্ৰীড়া অনুষ্ঠানসমূহ উপভোগ কৰিবলৈ নিৰ্মাণ কৰিছিল। সমূখৰ এটা সৰু গঠন পাছলৈ ব্ৰিটিছৰ দিনত ভাঙি পেলোৱা হৈছিল। বৰ্তমান ই শিৱসাগৰ চহৰৰ পৰা ৩ কিলোমিটাৰ আঁতৰত অসম ট্ৰাঙ্ক ৰোডৰ দাঁতিত অৱস্থিত। প্ৰেক্ষাগৃহটো এতিয়া ৰাজ্যিক পৰ্যায়ৰ প্ৰতিনিধিত্ব আৰু অসমীয়া সংস্কৃতি আৰু কীৰ্তিচিহ্নসমূহৰ প্ৰতীকী প্ৰতিনিধিত্ব হিচাপে স্বীকৃতি পাইছে। বুৰঞ্জী নিৰ্মাণ প্ৰাৰম্ভিক গঠন প্ৰেক্ষাগৃহটোৰ কাঠ আৰু বাঁহেৰে প্ৰাৰম্ভিক গঠন চাওফা চুখ্ৰংফাই নিৰ্মাণ কৰিছিল। স্থায়ী গঠন পকী ৰূপত ১৭৪৪ত চাওফা চুণেণফাই প্ৰেক্ষাগৃহটোৰ নিৰ্মাণ সম্পূৰ্ণ কৰে। ৰংঘৰ নিৰ্মাণ কাৰ্য সাধাৰণতে থলুৱা পদ্ধতিৰে নিৰ্মাণ কৰিছিল। বিশেষকৈ বৰালি মাছ,বৰা চাউল,হাঁহ কণী,মাটি মাহ অন্যান্য কিছুমান বস্তুৰ সংমিশ্ৰণক বিশেষ ভাৱে চিমেণ্ট প্ৰস্তুত কৰাৰ লগতে মাটিৰে তৈয়াৰী ইটাৰ দ্বাৰা নিৰ্মাণ কৰা হৈছিল। ইয়াৰ দেৱালসমূহত দেৱ-দেৱীৰ, সিংহ, হাতী আদি বিভিন্ন চিত্ৰ অংকন কৰিছিল। ৰংঘৰৰ আকৃতি দুই খলপীয়া ইটাবৰণীয়া এটা খেল উপভোগ কৰা ঘৰ। ই দেখিবলৈ হাঁহ কণীৰ দৰে। ৮৮ফুট আৰু ৩৬.৫ফুট বহল পেভিলিয়নত একেলগে বহি আহোম ৰাজপৰিয়ালে উপভোগ কৰিছিল খেল আৰু বিহুৰ বিভিন্ন সমাৰোহৰ বহু উমাল মুহূৰ্ত। ৰংঘৰ ভেটিটো আঠকুনীয়া আৰু মূৰ দুটা ট্ৰেপেজিয়ামৰ আকৃতিৰ যি টাই ভাস্কৰ্য্য কলাৰ নিদৰ্শন। অৰ্দ্ধ-বৃত্তাকৃতিৰ চালত সামান্য ইছলামিক স্থাপত্যৰ প্ৰভাৱ দেখা গৈছে। চূড়াত দুটাকৈ আহোম ড্ৰেগন ঙি ঙাও খামে নিৰ্মিত। পোৰা ইটাৰে নিৰ্মাণ কৰা ৰংঘৰত কোনো ধাতুৰ ব্যৱহাৰ কৰা হোৱা নাই। ইটা জোৰা লগাবলৈ মাটিমাহ, হাঁহকণী, বৰা চাউল আদি সামগ্ৰীৰে কৰাল তৈয়াৰ কৰা হৈছিল। সৰু গঠন ইংৰাজে ইয়াণ্ডাবু সন্ধিৰ আধাৰত অসমক শাসনলৈ অনা পাছত ব`থান নামৰ ইংৰাজ বিষয়াজনে ১,৩০০টকাত ৰংঘৰ আৰু তলাতল,কাৰেংঘৰ বেৰ দুখন কেনকণ আলিক বিক্ৰী কৰিছিল। ৰংঘৰৰ সন্মুখত আন এটা সৰু পকী ৰংঘৰ আছিল, যিটো কেৰকণ আলিয়ে ধ্বংস কৰিলে। ব্যৱহাৰ ৰংঘৰক ৰূপহী পথাৰত অনুষ্ঠিত ম’হৰ যুঁজ, হাতী যুঁজ, মল্লযুঁজ ৰু নৃত্য প্ৰদৰ্শনৰ অনুষ্ঠান প্ৰদৰ্শনৰ বাবে ব্যৱহাৰ কৰা হৈছিল। ইয়াত ৰাজপৰিয়ালৰ লগতে চুবুৰীয়া ৰাজ্যৰ ৰাজপৰিয়াল আৰু কৰতলীয়া জনজাতীয় বৰমুৰীয়া সকলকো নিমন্ত্ৰণ কৰা হৈছিল। ঐতিহ্য আৰু প্ৰতীক ৰংঘৰৰ ঐতিহাসিক তাৎপৰ্যৰ প্ৰতি লক্ষ্য ৰাখি ২০০৭ চনত অসমত অনুষ্ঠিত হোৱা ৩৩ সংখ্যক ৰাষ্ট্ৰীয় ক্ৰীড়াৰ বাবে ৰং ঘৰক প্ৰতীক হিচাপে ব্যৱহাৰ কৰা হৈছিল। ডিব্ৰুগড় বিশ্ববিদ্যালয়ৰ এটা প্ৰেক্ষাগৃহৰ নামো ৰংঘৰ প্ৰেক্ষাগৃহ ৰখা হৈছে। শ্ৰীমন্ত শঙ্কৰদেৱ কলাক্ষেত্ৰত ৰংঘৰৰ প্ৰতিৰূপ এটা নিৰ্মিত আছে। তথ্যসূত্ৰ বাহ্যিক সংযোগ Rang Ghar Archived 2017-05-01 at the Wayback Machine National Games logo Archived 2008-03-12 at the Wayback Machine Rangghar: the oldest amphitheatre in Asia Archived 2016-03-04 at the Wayback Machine